[{"text_idx": "#000001", "text": "Okaze de la Internacia Tago de Paco, la 21-an de septembro 2021, Universala Esperanto-Asocio (UEA) gratulas Unuig\u0302intajn Naciojn pro ties c\u0302iutagaj klopodoj krei pli pacan mondon. Ni vivas en epoko de grandegaj defioj por la homaro kaj por la planedo. Ni devas unuig\u0302i por trovi la plej bonajn solvojn."}, {"text_idx": "#000002", "text": "Konfido kaj solidareco estas la bazo por paco. Pro tio 2021 estis deklarita Internacia Jaro de Paco kaj Konfido. En tiu c\u0302i jaro ni celas antau\u0306enigi la kulturon de paco per, interalie, politika dialogo, reciproka komprenig\u0302o kaj, plej grave, konkreta kunlaboro. Paco estas kerna valoro, kune kun homaj rajtoj kaj dau\u0306ripova evoluigo, por la plua prospero, ec\u0302 por la pluvivo, de nia planedo.\nLa c\u0302i-jara temo de la Tago de Paco, \u201cResanig\u0302i pli bone por egala kaj dau\u0306ripova mondo\u201d, montras la gravecon de konfido konstruata per agoj kaj ne per nuraj vortoj. Sag\u0302aj decidoj kaj forta solidareco fronte al la krizo de KOVIM-19 konstruos konfidon en la internacia komunumo, kaj antau\u0306enigos la pacon."}, {"text_idx": "#000003", "text": "Sag\u0302aj decidoj kaj forta solidareco estas same necesaj por atingi la Celojn por Dau\u0306ripova Evoluigo. La kulturo de paco ludas gravan rolon en la konstruado de pontoj inter la valoroj de malsamaj komunumoj kaj la valoroj de UN, kiel justeco, homa digno kaj toleremo \u2013 kaj sekve la principoj malantau\u0306 dau\u0306ripova evoluigo."}, {"text_idx": "#000004", "text": "Lingvoj kunligas homojn kaj kunportas kulturajn valorojn kaj sciojn. Tiel UEA klopodas disvastigi la kulturon de paco tra la Esperanto-komunumo, kaj antau\u0306enigi, pere de la Internacia Lingvo Esperanto, la idealojn de interhoma komprenig\u0302o kaj kunlaboro. Tiumaniere ni klopodas disvastigi la spiriton de tutmonda paca kunlaboro per nia tutmonda paca lingvo. Samtempe ni bone komprenas, ke vortoj sen agoj estas malplenaj promesoj."}, {"text_idx": "#000005", "text": "Kiel diris Anto\u0301nio Guterres, en sia raporto \u201cNia komuna tagordo\u201d: La homara bonfarto \u2013 kaj vere, la homara estonteco \u2013 dependas de solidareco kaj komuna laboro kiel monda familio por atingi komunajn celojn."}, {"text_idx": "#000006", "text": "Kune kun Unuig\u0302intaj Nacioj, ni invitas c\u0302iujn festi pacon, starig\u0302i kontrau\u0306 agoj de malamo, kaj disvastigi kompaton, klarvidon kaj esperon antau\u0306 la nuntempaj defioj."}, {"text_idx": "#000007", "text": "[Mesag\u0302o sendita al UN. Kun afabla peto republikigi g\u0302in en viaj lokaj kaj landaj gazetoj kaj aperigi g\u0302in en viaj aliaj komunikiloj. Dankon!]"}]